Il-Kunsill illum approva konklużjonijiet dwar l-Afrika, li jiddikjaraw mill-ġdid l-importanza kbira ta' sħubija aktar b'saħħitha bejn l-UE u l-Afrika . Il-konklużjonijiet jinnutaw li l-Komunikazzjoni Konġunta Lejn strateġija komprensiva mal-Afrika tikkostitwixxi bażi eċċellenti li fuqha tista' tinbeda sħubija ambizzjuża ġdida mal-Afrika . Is- Summit li jmiss bejn l-UE u l-UA ser ikun mument determinanti għat-tiġdid ta' approċċ strateġiku konġunt komprensiv li jwassal biex dawn l-aspirazzjonijiet jagħtu l-frott. Il-konklużjonijiet jissottolinjaw li Afrika prospera , paċifika u reżiljenti hija objettiv essenzjali tal-politika barranija tal-UE, u li l-UE hija determinata li ssaħħaħ ir-relazzjoni tagħha mal-istati Afrikani u l-Unjoni Afrikana, b'mod li jkun reattiv kemm għall-aspirazzjonijiet Ewropej kif ukoll għal dawk Afrikani. Tali sħubija aktar mill-qrib għandha tiffoka b'mod partikolari fuq: il-multilateraliżmu , il-paċi , is-sigurtà u l-istabbiltà , żvilupp sostenibbli u inklużiv , u tkabbir ekonomiku sostenibbli . Il-konklużjonijiet jenfasizzaw li l-pandemija tal- COVID-19 kompliet turi l-ħtieġa għal rispons globali u għal sħubija b'saħħitha bejn l-UE u l-Afrika. L-irkupru huwa opportunità biex jerġgħu jinbnew soċjetajiet aħjar, aktar ekoloġiċi u aktar reżiljenti. Fl-aħħar nett, il-konklużjonijiet jenfasizzaw li, fil-ħidma tagħha lejn strateġija konġunta bbażata fuq objettivi komuni, l-UE tistenna b'interess li jiżdied l-iskambju miftuħ u inklużiv maċ-ċittadini, is-soċjetà ċivili, id-dijaspora, iż-żgħażagħ, is-settur privat u ħassieba u persuni li jieħdu d-deċiżjonijiet tal-ogħla livell miż-żewġ kontinenti. Afrika - Konklużjonijiet tal-Kunsill (30 ta' Ġunju 2020) Din ir-riżorsa bħalissa hi disponibbli biss bil-lingwa jew il-lingwi li ġejjin: Komunikazzjoni Konġunta Lejn strateġija komprensiva mal-Afrika — Stqarrija għall-istampa, 9 ta' Marzu 2020